ทำไม บัฟเฟตต์ ไม่ได้ซื้อหุ้น Amazon ตั้งแต่ช่วงแรก
ทำไม บัฟเฟตต์ ถึงไม่ได้ซื้อหุ้น Amazon ตั้งแต่ช่วงแรก  ลงทุนแมนจะเล่าให้ฟัง
6 พ.ย. 2565

ทำไม บัฟเฟตต์ ไม่ได้ซื้อหุ้น Amazon ตั้งแต่ช่วงแรก /โดย ลงทุนแมน
แม้ว่า วอร์เรน บัฟเฟตต์ จะประสบความสำเร็จในการลงทุนมาอย่างมากมาย แต่เขาเองก็เคยพูดถึงการลงทุนที่ผิดพลาดอยู่หลายครั้ง
โดยหนึ่งในความผิดพลาดของเขาก็คือ
“ไม่ได้ซื้อหุ้น Amazon ตั้งแต่ช่วงแรก”
ซึ่งทาง Berkshire Hathaway บริษัทโฮลดิงที่เขาบริหารอยู่นั้น เพิ่งเริ่มเข้าไปซื้อหุ้น Amazon ในปี 2019 หรือเมื่อไม่กี่ปีที่ผ่านมานี่เอง ขณะที่ราคาหุ้นก็ปรับตัวขึ้นมาหลายเท่าแล้ว
แล้วทำไม บัฟเฟตต์ ถึงไม่ได้ซื้อหุ้น Amazon ตั้งแต่ช่วงแรก 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
อย่างที่หลายคนรู้กันว่า วอร์เรน บัฟเฟตต์ มักจะหลีกเลี่ยงการลงทุน ในหุ้นกลุ่มเทคโนโลยี 
โดยเขาเคยให้เหตุผลไว้ว่า ตัวเขาไม่มีความเข้าใจในหุ้นเทคโนโลยี
นั่นจึงทำให้เขาพลาดการซื้อหุ้น Amazon ในช่วงแรกไปด้วย
แต่ต้องบอกว่า บัฟเฟตต์ มีความชื่นชมในตัวของเจฟฟ์ เบโซส ผู้ก่อตั้ง Amazon อยู่แล้ว 
เพียงแต่ในตอนนั้น เขายังไม่เข้าใจธุรกิจของ Amazon
จนในเวลาต่อมา Amazon ได้เติบโตขึ้น กลายมาเป็นหนึ่งในบริษัท E-Commerce ที่ใหญ่ที่สุดในโลก รวมไปถึงยังมีธุรกิจคลาวด์อย่าง Amazon Web Services หรือ “AWS” ซึ่งครองส่วนแบ่งตลาดของโลกเกือบ 40% อีกด้วย
โดยตั้งแต่ปี 2001-2021 มูลค่าบริษัทของ Amazon เพิ่มขึ้นจาก 0.15 ล้านล้านบาท มาเป็น 64 ล้านล้านบาท หรือเติบโตกว่า 420 เท่า
ซึ่ง Berkshire Hathaway บริษัทโฮลดิงของบัฟเฟตต์เอง ก็เพิ่งจะเริ่มเข้าซื้อหุ้น Amazon ในปี 2019 หรือเมื่อไม่กี่ปีที่ผ่านมา
โดยการตัดสินใจเข้าไปลงทุนในครั้งนั้น 
ว่ากันว่า ไม่ได้เป็นการตัดสินใจของบัฟเฟตต์เสียทีเดียว แต่มาจากทีมงาน ที่เขาเริ่มให้อำนาจในการตัดสินใจลงทุนมากขึ้น
ซึ่งทาง Berkshire Hathaway ก็ได้มีการเพิ่มสัดส่วนการลงทุนในหุ้น Amazon เรื่อยมา
จากข้อมูลล่าสุดนั้น Berkshire Hathaway ถือหุ้น Amazon จำนวน 10.6 ล้านหุ้น มีมูลค่าประมาณ 43,000 ล้านบาท คิดเป็น 0.38% ของมูลค่าพอร์ตการลงทุนทั้งหมด
โดยทางบัฟเฟตต์เคยพูดไว้ว่า
แม้เขาจะรู้สึกเสียดายที่ไม่ได้ลงทุนในหุ้น Amazon ตั้งแต่ช่วงแรก แต่ก็ไม่ได้รู้สึกเสียใจอะไร
เพราะว่า หากเขาไม่เข้าใจในกิจการหรือหุ้นใด ๆ อย่างถ่องแท้แล้ว ก็จะไม่ไปลงทุนในหุ้นหรือกิจการนั้น
ต้องบอกว่า เรื่องนี้ก็นับเป็นบทพิสูจน์ได้อย่างดี
ในสิ่งที่บัฟเฟตต์พูดถึงมาโดยตลอด นั่นก็คือ “Circle of Competence” หรือ “วงกลมแห่งความถนัด”
หรือพูดง่าย ๆ ว่า อย่าลงทุนในสิ่งที่เกินขอบเขตความรู้ของเรา
แม้ว่าหุ้น Amazon จะมีการปรับตัวขึ้นมาหลายร้อยเท่า ในระยะเวลา 20 ปีที่ผ่านมา
แต่ถ้ามองย้อนกลับไป หากเราไม่เข้าใจในธุรกิจนั้น 
ลองถามตัวเองว่า เรากล้าที่จะซื้อและถือหุ้น ผ่านระยะเวลาที่ยาวนานขนาดนั้นหรือไม่..
ปิดท้ายด้วยข้อมูลที่น่าสนใจ หุ้นที่มีน้ำหนักมากที่สุดในพอร์ตการลงทุนของ Berkshire Hathaway คือ หุ้น Apple
โดย Berkshire Hathaway ถือหุ้น Apple มูลค่าสูงถึง 4.65 ล้านล้านบาท และคิดเป็น 41% ของมูลค่าพอร์ตการลงทุนทั้งหมดของบริษัท โดยบัฟเฟฟต์ให้เหตุผลว่า เขามอง Apple เป็นเหมือนบริษัทที่ขายสินค้าอุปโภคบริโภคที่มีแบรนด์ มากกว่าบริษัทเทคโนโลยี นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-